SL Uradni list Evropske unije C 405/1

MNENJE KOMISIJE

z dne 4. decembra 2015

v zvezi z načrtom za odlaganje radioaktivnih odpadkov, nastalih pri razgradnji obrata za reprocesiranje jedrskega goriva La Hague UP2-400 v Franciji

(Besedilo v francoskem jeziku je edino verodostojno)

(2015/C 405/01)

Spodnja ocena je izvedena v skladu z določbami Pogodbe Euratom, brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je 20. maja 2015 v skladu s členom 37 Pogodbe Euratom od francoske vlade prejela splošne podatke o načrtu za odlaganje radioaktivnih odpadkov, nastalih med razgradnjo obrata za reprocesiranje La Hague UP2-400.

Na podlagi teh podatkov in dodatnih informacij, ki jih je Komisija zahtevala 22. junija 2015, francoski organi pa so jih predložili 21. julija 2015, ter po posvetovanju s skupino strokovnjakov je Komisija oblikovala naslednje mnenje:

1. Razdalja med obratom La Hague in najbližjo mejo z drugo državo članico, v tem primeru Združenim kraljestvom, je 105 km. Naslednja najbližja država je Belgija, ki je oddaljena 340 km. Najbližja meja sosednje države, v tem primeru Kanalskih otokov (samostojno ozemlje pod suverenostjo Združenega kraljestva), je oddaljena 20 km.

2. Med običajnim postopkom razgradnje ni verjetno, da bi izpusti tekočih in plinastih radioaktivnih snovi povzročili izpostavljenost prebivalstva v drugi državi članici ali v sosednji državi, ki bi bila pomembna z zdravstvenega vidika, ob upoštevanju mejnih doz iz novih temeljnih varnostnih standardov (Direktiva 2013/59/Euratom).

3. Trdni radioaktivni odpadki se začasno skladiščijo na mestu samem, dokler ne bodo prepeljani v odobrene centre za predelavo in odlagališča v Franciji. Komisija priporoča, da se z meritvami preostale radioaktivnosti, ki se opravljajo za potrditev, da so trdi odpadki po dekontaminaciji običajni odpadki, zagotovi skladnost z merili za odpravo nadzora, ki so določena v novih temeljnih varnostnih standardih (Direktiva 2013/59/Euratom).

4. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice ali sosednje države, ne bi dosegle ravni, ki bi bila pomembna z zdravstvenega vidika, ob upoštevanju referenčnih nivojev iz novih temeljnih varnostnih standardov (Direktiva 2013/59/Euratom).

Komisija zato meni, da izvajanje načrta za odlaganje radioaktivnih odpadkov v kateri koli obliki, nastalih pri razgradnji obrata za reprocesiranje La Hague UP2-400 v Franciji tako med običajnim obratovanjem kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice ali sosednje države, ki bi bila pomembna z zdravstvenega vidika, ob upoštevanju določb novih temeljnih varnostnih standardov (Direktiva 2013/59/Euratom).

V Bruslju, 4. decembra 2015 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, Direktive 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.